REGULAMENTUL (CE) NR. 1455/2007 AL COMISIEI
din 10 decembrie 2007
de deschidere a anumitor contingente comunitare de import de orez originar din Egipt
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1785/2003 al Consiliului din 29 septembrie 2003 privind organizarea comună a pieței orezului (1), în special articolul 13 alineatul (1),
întrucât:
(1)
Protocolul 1 la Acordul euro-mediteranean de constituire a unei asocieri între Comunitățile Europene și statele membre, pe de o parte, și Republica Arabă Egipt, pe de altă parte (2) (denumit în continuare „acordul”), aprobat prin Decizia 2004/635/CE a Consiliului (3) a fost modificat prin Protocolul la Acordul euro-mediteranean de stabilire a unei asocieri între Comunitățile Europene și statele membre ale acestora, pe de o parte, și Republica Arabă Egipt, pe de altă parte, pentru a ține seama de aderarea Republicii Bulgaria și a României la Uniunea Europeană (4), anexat la Decizia 2007/774/CE (5). Protocolul 1 modificat prevede trei noi contingente tarifare anuale pentru importul în Comunitate de orez originar din Egipt, și anume 57 600 tone de orez decorticat încadrat la codul NC 1006 20, la prețul de 11 EUR/tonă, 19 600 tone de orez semialbit sau albit încadrat la codul NC 1006 30, la prețul de 33 EUR/tonă, și 5 000 tone de brizură de orez încadrată la codul NC 1006 40 00, la prețul de 13 EUR/tonă.
(2)
Aceste contingente ar trebui gestionate în conformitate cu Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (6), ținând seama de comerțul obișnuit cu orez între Egipt și Comunitate și pentru a permite accesul direct la contingente, precum și gestionarea acestora.
(3)
Normele aplicabile documentului de transport și dovezii de origine preferențială, cu ocazia punerii în liberă circulație a produsului, sunt definite în Protocolul 4 la acord (7). Este necesar să se stabilească normele de aplicare a acestor dispoziții în ceea ce privește contingentul în cauză.
(4)
În conformitate cu articolul 9 din Protocolul la Acordul euro-mediteranean de constituire a unei asocieri între Comunitățile Europene și statele membre ale acestora, pe de o parte, și Republica Arabă Egipt, pe de altă parte, pentru a ține seama de aderarea Republicii Bulgaria și a României la Uniunea Europeană, protocolul se aplică, cu titlu provizoriu, de la 1 ianuarie 2007 și intră în vigoare în prima zi a primei luni care urmează datei de depunere a ultimului instrument de aprobare. Prin urmare, este necesar să se ofere posibilitatea de a importa cantitățile din cadrul contingentelor în cauză începând cu 2007.
(5)
Măsurile prevăzute în prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
(1) La data de 1 ianuarie a fiecărui an se deschid următoarele contingente tarifare anuale de import pentru orez originar din Egipt:
(a)
57 600 de tone de orez decorticat încadrat la codul NC 1006 20, la prețul de 11 EUR/tonă, cu numărul de ordine 09.1780;
(b)
19 600 de tone de orez semialbit sau albit încadrat la codul NC 1006 30, la prețul de 33 EUR/tonă, cu numărul de ordine 09.1781;
(c)
5 000 de tone de brizură de orez încadrată la codul NC 1006 40 00, la prețul de 13 EUR/tonă, cu numărul de ordine 09.1782.
(2) Aceste contingente tarifare sunt gestionate de Comisie în conformitate cu articolele 308a-308c din Regulamentul (CEE) nr. 2454/93.
(3) Prin derogare de la alineatul (1), în 2007, contingentele menționate la respectivul alineat se deschid la data intrării în vigoare a prezentului regulament.
Articolul 2
Punerea în liberă circulație în cadrul contingentelor menționate la articolul 1 alineatul (1) din prezentul regulament este condiționată de prezentarea unui document de transport și a unei dovezi de origine preferențială, eliberate în Egipt și care se referă la loturile în cauză, în conformitate cu dispozițiile Protocolului 4 la Acordul euro-mediteranean de constituire a unei asocieri între Comunitățile Europene și statele membre ale acestora, pe de o parte, și Republica Arabă Egipt, pe de altă parte.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 decembrie 2007.